Jentas bistandsadvokat: - Hun er blitt trodd
Juryen fant onsdag ettermiddag Rune Øygard skyldig i seksuell omgang med barn under 16 år. Men de mente det var tvil rundt tiltalepunktet som gjaldt seksuell omgang med barn under 14 år. - Vi vet ikke hvordan juryen har forholdt seg til dette punktet, om alle har ment det samme eller om det er noe. All rimelig tvil skal komme den tiltalte til gode, sier bistandsadvokat Nina Braathen Hjortdal. Jenta har forklart at det første overgrepet fant sted på Øygards hytte på Kråkenes i Sogn og Fjordane i høstferien 2009, bare noen uker før jenta fylte 14 år. - Totalt sett føler du at din klient har blitt trodd av juryen? - Det gjør jeg. - Vi var forberedt på at det kunne skje. Jeg er glad for at kjennelsen lød på at han ble funnet skyldig i det andre punktet, sier Hjordal.Da VG snakket med bistandsadvokaten hadde hun ikke fått snakket skikkelig med klienten sin. - Jeg har ikke snakket med henne om kjennelsen så jeg må gå til henne nå. Men jeg tror nok dette er noe hun har vært forberedt på og hun er nok glad for at hun har blitt trodd, sier Hjortdal. Om fremtiden til jenta sier Hjortdal at hun nå må ta tiden til hjelp. - Hun må ta det inn over seg og så må hun se hvordan det går å ta skole, komme i vanlig gjenge igjen. Hun gjorde det etter tingrettens dom og greide det veldig bra da, så jeg har stor tro på at dette vil gå fint, sier Hjortdal.Bistandsadvokaten sier at de nå må justere kravet om oppreisningserstatning, ettersom Øygard ikke ble funnet skyldig i seksuell omgang med barn under 14 år. - Vi får se hvordan det bærer av gårde i morgen når vi skal til med straffeutmålingsprosedyrene til aktor og forsvarer, sier Hjortdal. Ventingen på juryens avgjørelse har vært vrient for den 17 år gamle jenta. - Dette var en pinefull dag for henne, sier Hjortdal.
At Rune Øygard ikke ble dømt for begge tiltalepunktene betyr ikke at jenta (17) ikke ble trodd. - All rimelig tvil skal komme tiltalte til gode, sier jentas bistandsadvokat.